Source: http://www.bihon.ro/n-au-avut-emotii-cu-craiovenii/news-20100415-11461323
Timestamp: 2019-11-17 05:50:14+00:00

Document:
N-au avut emoţii cu craiovenii - BIHON
15. aprilie 2010 09:50
Baschetbaliştii de la CSM Oradea au câştigat cu 85-69 primul meci cu SCM U Craiova.
Conform aşteptărilor, echipa orădeană n-a avut emoţii în prima partidă din play-out, câştigată lejer în faţa formaţiei SCM U Craiova. Craiovenii au încercat să caute surpriza, s-au străduit să ţină scorul cât mai strâns, dar diferenţa de valoare în favoarea echipei noastre şi-a spus cuvântul.
Primele două sferturi au fost destul de echilibrate, gazdele intrând în avantaj la pauză, scor 43-37, dar diferenţa nu era încă liniştitoare.
Sfertul trei, de excepţie
Aşa cum ne-au obişnuit în ultimul timp, baschetbaliştii orădeni s-au dezlănţuit în sfertul trei, în care s-au distanţat irezistibil, călcându-şi adversarii în picioare. Apărarea exactă şi agresivă a gazdelor, urmată de contraatacuri tăioase, a debusolat total jocul oaspeţilor, care n-au mai avut replică. Craiovenii n-au marcat de altfel decât şapte puncte în această perioadă. Diferenţa de pe tabela de marcaj a prins proporţii, ajungând la 27 de puncte la finele sfertului trei, scor 70-43. În sfertul patru, antrenorul Cristian Achim a rulat întregul lot avut la dispoziţie, preferând să menajeze titularii, iar oaspeţii au mai redus din handicap. Scorul final, 85-69, nu reflectă în totalitate superioritatea orădenilor.
„Aşa cum am prevăzut, nu a fost un meci facil. Craiova a încercat să ne încurce, dar după pauză am schimbat jocul din apărare şi ne-am distanţat. Am câştigat fără probleme. Toţi jucătorii noştri au avut ocazia să evolueze în acest meci”, ne-a declarat antrenorul Cristian Achim.
CSM Oradea – SCM U Craiova 85-69 (19-15, 24-22, 27-6, 15-26)
CSM Oradea: Martinovic 8 (2×3), Szijártó, Maric 7, Ştefan 4, Pascu, Mandic 15 (1×3), Kiss, Lázár 5, Mitchell 20 (1×3), Gnjato 10, Paşca 14 (1×3), Hora 2. Antrenor: Cristian Achim
SCM U Craiova: Milicic 5 (1×3), Harvey 14, Lepădat 7 (2×3), Gavrilă, Matic 4, Andonie, McCullough 8, Albu, Pacioga 3, Isleam, Basset 28 (4×5). Antrenor: Zeljko Zecevic
Arbitri: Doru Vinaşi – Alin Mircea Faur, Marius Epure. Comisar FR Baschet: Marian Oprea
Descalificări pentru 5 faulturi personale: Lázár ’32 / –
Rezultate înregistrate în primele meciuri din turul I al turneului play-out:
CSM Oradea – SCM U Craiova 85-69
Energia Rovinari – Gladiator Cluj-Napoca 104-66
CS Otopeni – CSU Cuadripol Braşov 94-73
CSM Bucureşti – Dinamo 92-46
Vineri au loc partidele din manşa I a primului tur din turneul play-off, după programul:
U Mobitelco Cluj-Napoca – BC Mureş Târgu Mureş
Gaz Metan Mediaş – CSA Steaua
CSU Atlassib Sibiu – BCM Elba Timişoara
Taguri: baschet, craiova, csm oradea, play-out

References: CSM 

CSM 

CSM 

CSM 

CSM 
 csm